ભારતમાં સંવત 2075 ચૂંટણીનું વર્ષ રહેવાનું છે. નવેમ્બરમાં જ મધ્યપ્રદેશ અને રાજસ્થાન સહિત ચાર રાજ્યોમાં ચૂંટણી યોજાવાની છે અને મોદી સરકાર માટે 2019માં સત્તા પર આવવાના ચાન્સિસ કટેલા છે તેના સંકેત આ ચૂંટણીના પરિણામ પરથી જ મળી જશે. ચૂંટણીની સાથે દેશમાં અસામાન્ય ચોમાસું, વૈશ્વિક ક્રૂડના ભાવ 72-73 ડોલર (હાલ કરેકશન તબક્કામાં) રહેવા, કરંટ એકાઉન્ટ ડેફિસિટ ચાર વર્ષની ઊંચાઇએ રહેવી, વ્યાજદરમાં વધારાની ભિતી, તંગ નાણાં ભીડ જેવા સ્થાનિક કારણોની સાથે વૈશ્વિક ટ્રેડ વોરની વકરતી સમસ્યા, જીયો પોલિટીકલ અસ્થિરતા, વૈશ્વિક ભંડોળ મોંઘુ થવું, એફઆઇઆઈની ગેરહાજરી, બ્રેક્ઝિટનું દર્દ પાછું સપાટી પર આવવું જેવા કારણો બજારના ટ્રેન્ડને અસ્થિર રાખશે. આવામાં જો કંપનીઓની કામગીરી ધારણા કરતાં નીચી રહેશે (બીજા ત્રિમાસિક ગાળા અનુસાર) તો વેલ્યૂએશનનો પણ પ્રશ્ન સર્જાશે. બેન્કિંગ સેક્ટરને બાદ કરતાં બીજા ત્રિમાસિક ગાળામાં મોટા ભાગની કંપનીઓની કામગીરી અંદાજ અનુસાર નથી રહી એમ મેક્વિલિયસ કેપિટલ મેનેજમેન્ટના સુભાષ મુખર્જીયાએ જણાવ્યું હતું.